Predgovor urednika

Poštovani čitatelji,

s početkom akad. god. 2013./14. dogodile su se promjene u vodstvu časopisa 'Prostor', te u sastavu njegovih triju uredništava – međunarodnom, nacionalnom i izvršnom. Stoga je već ovaj broj realizirao novi redakcijski 'tim', no, u svemu nastavljajući sadržajnu koncepciju i dosegnute kriterije izvrsnosti koji su izgrađivani prethodnih 20 godina.

Prilika je ovo da se zahvalimo dosadašnjemu glavnom i odgovornom uredniku prof. dr. sc. Mladenu Obadu Šćitarociju, koji je počevši od 2001. časopis uspješno vodio gotovo 13 godina, te je pod njegovim vodstvom realizirano 25 opsežnih brojeva (br. 21-45). S preuzimanjem časopisa prof. Šćitaroci je proveo promijenjenu formata i grafičkog oblikovanje koje je od tada bolje prilagođeno karakteru naših priloga sa znatnim udjelom ilustracija i brojnim bilješkama. Također je restrukturirao redakciju i okupio međunarodno uredništvo sastavljeno od uglednih znanstvenika iz Europe i Amerike, koji su kao svojevrsni savjet časopisa zasigurno pridonijeli dobrom poziciniranju 'Prostora' među prestižnim arhitektonskim časopisima u svijetu, s redovitom indeksacijom u bazi *Web of Science* [WoS] i brojnim drugim međunarodnim referencijskim izvornicima (SCOPUS, ASC/EBSCO, RIBA/API, Avery Index AP, i dr.). Prof. Šćitaroci nam je u 'naslijeđe' ostavio i visoke standarde uredničkoga rada, odgovornoga, objektivnog i strogog odnosa prema ponuđenim rukopisima, te dobro organiziranu proceduru svih etapa u nastanku pojedinoga broja.

Kao novi glavni i odgovorni urednik nastavit ću voditi časopis na tim dobrim tradicijama, dakako, i unaprijediti ono što se u budućem vremenu pokaže potrebnim. Na mjesto nove urednice, ujedno i zamjenice glavnoga i odgovornog urednika, imenovana je izv. prof. dr. sc. Ariana Štulhofer, dugogodišnja izvršna urednica kojoj možemo zahvaliti dosadašnju besprijekornu producijsku razinu našeg časopisa. Novi izvršni urednik postao je izv. prof. dr. sc. Damir Krajnik. Iz 'matičnog' uredništva zbog odlaska u mirovinu povukla se je izv. prof. dr. sc. Jasenka Bertol-Vrček kojoj smo zahvalni za predani angažman na pripremi i uredničkoj procjeni članaka tehničke domene, a umjesto nje u uredništvo je inkorporiran doc. dr. sc. Zoran Veršić. Iz međunarodnog uredništva povukla se je prof. arch. Donatella Mazzoleni, a ove smo godine izgubili i jednog od najuglednijih naših članova, prof. emerit. Uda Kultermanna, PhD, kojemu posvećujemo *In memoriam* u uvodniku ovoga broja. Svi ostali dosadašnji članovi uredništva 'Prostora' i nadalje će djelovati u novom sastavu redakcije, što će nesumnjivo osigurati čvrsti kontinuitet pripreme i izdavanja časopisa 'Prostor', uz održavanje visokih kriterija izvrsnosti.

Zahvaljujem svim dosadašnjim uvaženim članovima koji više neće sudjelovati u daljnjem radu časopisa i ujedno čestitam kolegama koji su preuzeli nove odgovorne poslove u aktualnom sastavu redakcije.

Glavni i odgovorni urednik

Doc. dr. sc. Zlatko Karač